Теодор Траянов
Песен без думи

chitanka.info

На брат ми Стефан

Аз нося в душата си песен,

печална, нечувана още,

и чезна безпътно унесен

от сетното чудо

на лунната синкава нощ —

о, сън без пробуда!

И отглас не търся, участие

не търсил съм нивга, и знам,

че моята горест и щастие

по пътя безлюден

докрай ще износя, но сам —

о, сън без пробуда!

Кому ли душа ще пришепне

последни слова: лека нощ!

Когато в умора се сепне

из черна прокуда

до прага на вечен разкош? —

О, сън без пробуда!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.